정조 18년
甲寅九月初五日卯時上御熙政堂藥房入診抄啓文臣親試上齋儒生製述日次儒生殿講兼行次對入侍時藥房提調徐有防副提調黃昇源假注書具得魯記注官金良倜承膺祚檢校直閣徐榮輔醫官柳光翼金孝儉金光國周命新李周憲朴春源吳仁豐丁希泰以次進伏訖有防曰侵早臨殿聖體若何上曰一樣矣有防曰醫官等今方待令使卽入診何如上曰置之上曰大臣備局堂上引見得魯承命出傳與行左承旨沈晉賢右承旨洪仁浩右副承旨李晉秀同副承旨尹致性假注書李允謙事變假注書尹致永右議政李秉模判敦寧金持默戶曹判書沈頤之吏曹判書李致中刑曹判書李得臣漢城判尹李在學行副司直徐有大副司直尹行恁大司諫朴基正掌令姜文會修撰沈興永偕入進伏秉模將欲進前問候上曰問候其止之近日以民事一念憧憧宵衣旰食猶屬歇後語也所謂月六之賓對未必有嘉謨嘉猷則亦不過應文備數而今年諸道農形有不可只憑道啓而領略諸宰所聞亦應有詳略淺深之可知者故昨夜下敎未明求衣亶出求助之念而備堂七人之一時懸病此何事體備堂則猶是具僚也行公大臣之只委下位無端不參是豈成說乎政府故事決不如是而左相之事誠莫曉也如是而其可曰仰體倚毗之眷俯恤民生之意耶如此次對其何爲之大臣以下竝卽退去可也秉模等退出基正等起伏楹外曰臣等有區區所懷矣仁浩曰次對諸臣雖命退去而三司旣登筵則所當進前傳啓而謂有所懷起伏於楹外大損臺體不可無警入侍三司竝推考何如上曰依爲之出擧條基正等曰臣等才識言議本不合於淸朝耳目之任而賓對有命雖不得不冒沒承膺而及登前席筵體生疎不善周旋至有承宣請推之擧自顧慙恧無面可顯以此情踪豈可晏然於臺次乎請命遞斥臣等之職上曰擧措大損臺體依啓兩司在外及未肅拜人竝許遞未差之代前望單子入之待下批牌招先入侍後謝恩可也出擧條上曰試官行禮可也引儀唱試官以下行禮訖考官行判中樞府事朴宗岳行副司直金載瓚鄭大容參考官大司成南公轍行副司直金啓洛舍人李肇源副司果李允行以次進伏上命有防書抄啓文臣親試表題擬漢命列侯諸將無敢隱朕各言其情詔賦題謂公曁曁公來于于晉賢跪啓宣敎上曰上齋儒生旣已入庭行禮與抄啓文臣同題製進事分付可也儒生試所承旨則左承旨爲之抄啓文臣親試試所承旨則右承旨爲之晉賢仁浩等承命頒紙上曰儒生旣皆自作自書則抄啓文臣豈可用書吏倩手乎皆令自寫可也上曰日次儒生呼名應講可也上曰向來李遇濟疏中日次講賜第之弊言則是矣齋任輩若能粗解句讀便欲倖望科第此習不可長也今番則抽籤於深處栍亦峻考除非發難文義應對無窘者外竝置落科可也儒生呼名以次進講居不者至於十七人之多上命書傳敎曰向來臺疏中論列言則是矣知且姑爲意亦有在而今日捧講稍欲主嚴所謂齋任生口無不聱牙讀無不錯誤此蓋差任時不問實才與否而然雖以渠輩言之差任三朔尙不攻業亦甚駭然居不儒生洪獻榮尹淳基金孝選洪在榮崔承憲金鑰具㢍李堂脩嚴燾金邁淳朴載壽任存常李憲琦李勉讓吳亨鎭沈尙祖徐雨輔等十七人竝限三朔停擧其代勿令如前爲之一循渠輩公議擇其能講能製者塡差事分付差任時不能照管之當該泮長罷職命書榻敎曰考官鄭大容代行司直趙宗鉉參考官李允行代兵曹參議朴宗甲差下上曰試所進去兵曹堂上許遞前望單子入之待下批牌招察任出榻敎上曰試所進去兵曹郞廳令該曹他司口傳相換出榻敎允謙誤書講章仁浩曰莫重殿講注書之擧行事事顚錯萬萬可駭本院請推之外無他可施之罰何以爲之乎上曰渠以幺麽假官焉敢若是濫恣今番則姑不處分以觀來頭可也致性以右議政李秉模左議政金履素待命啓辭進前仰奏上曰勿待命事遣史官傳諭仍傳命召可也命書傳敎曰近以諸道民事不敢自暇今日次對來會之命亦出於須臾無或少忽之意則無論情病之巧湊七備堂之一時懸病是可曰仰副未明求衣之念乎尤所慨然者行公大臣之無端不來也此所以使卽退去勿令稟事更思會且歸矣有非求助之義左相亦云簉朝次對更爲入侍事傳諭上曰次對當於食後爲之諸宰先令食代左右相入來與否使之知入允謙承命出傳還奏曰左右相與諸宰今方詣閤矣上曰引見事傳諭可也允謙承命出傳與右副承旨李益運左議政金履素行司直鄭昌順左參贊洪秀輔行司直鄭好仁兵曹判書具庠行副司直徐鼎修漢城左尹趙鎭寬試官行副司直趙宗鉉兵曹參議朴宗甲大司憲李𡊠大司諫洪明浩正言李允行及朝前退去諸臣以次進伏訖履素等曰近日早涼氣候不調聖體若何上曰一樣矣履素等曰王大妃殿氣候何如上曰一樣矣履素等曰惠慶宮氣候何如上曰一樣矣履素曰今日以民事特命賓對而臣則以病未赴至伏聞筵敎之截嚴臣雖萬萬惶懍而臣旣有前日仰達者矣殿下之責臣者不過筋力奔走也臣之欲一分報效者亦不過筋力奔走也臣之病勢尙不向減今又自犯猥越之罪雖非臣之所樂爲而惶悚之心何可勝達近日則非但脚病而已種種諸症益復添加雖欲奔走其亦末由惟伏望體諒焉上曰卿之病勢乃是宿症而疾病之來人所難免故向者臺言旣示嚴斥之意向日筵敎亦旣昭晳無餘則到今言病無乃太過乎履素曰臺言果是實際語則臣豈以是爲自劃之計乎大體臣之病情不一其症不可但以脚病宿症爲苦而已矣上曰向筵見卿凡節別無比前添加之症矣履素曰向者登筵僅僅强力而若論病症則有加而無減雖尋常賓對之如例爲之者致煩飭敎如是而其可曰大臣乎名爲大臣而敢萌占便之計則其罪當如何雖於今日如蒙體諒許免則公私幸甚矣仍又縷縷陳病笑語相雜者久之秉模曰俄承飭敎今旣登筵陳病之辭恐不必如是矣上曰非謂卿之無病而言病也但若非十分不可强則特敎賓對之時不可懸病不進也予非不欲曲賜體諒如領相之爲而卿則似不至於不得强力故俄有飭敎者此也上曰次對爲之以諸道狀本觀之民事誠可謂切悶非謂一番次對必有利益於民憂國計而惟是憧憧之心食息靡已特爲召接卿等未知卿則所聞見則何如履素曰宵旰之念溢於辭敎臣固不足以對揚萬一矣臣於自南宥還時見沿路農形則雖謂之大豐可也日前風雨以後聞於湖南之人且聞關西消息則皆云無前之災而大體論之則似不至於通同之大無矣且其中亦不無被災之淺深此後俵災等事待其報來後自廟堂亦不無酌量區別之道矣先令各該道臣各別着念於年分執災等事爲好矣且念荒歲糴政尤爲第一救活之道秋後捧糴時以精實穀申飭收捧則庶爲救災之實效矣秉模曰今年之旱後日氣雨暘適中俱慰民望故庶有登熟之幸矣近日風雨乖常人言不一或曰歉荒或曰免凶而以諸道狀本觀之亦可謂難以適從風雨前稱以大豐者風雨後遽稱慘歉此豈非無所的知之論耶今則自廟堂姑無豫講之策惟待秋成後年分等節以爲從長區別之地矣上曰非謂今日次對便可以硬定施措也凡事莫如預備予所以詢諮於卿等者意實有在矣秉模曰今年災名中成川浦落等例有之災絶無而僅有此則元不夥多至於風災則當以別論在前亦未嘗以風災爲蠲減之政大抵租稅至重漢光武非不知治體而南陽給復但止一年此蓋以常稅之不可輕易除減故也上曰今年秋事以節晩之致姑不可謂一齊出場卿等所謂姑俟來頭之論誠似然矣而與其臨時忙遽莫如預先講究此意卿等不可不知也秉模曰親民之職莫如守令每於災邑弊局聖念憧憧凡在分憂之任者孰不兢惕而今年年事雖未出場若論備預之道則無過於擇守令一道之內果皆堪任則實爲萬幸如其不然則迎送於捧糴催科之際不如早爲之所嚴飭諸道儻有病或難强力或不逮者不待殿最思所區處使之民有所恃事無後時何如上曰依爲之如是申飭之後不卽狀聞以致來月以後繡衣之摘發則其可曰道伯遵朝令乎實病與不堪任者斯速狀聞事嚴飭可也出擧條秉模曰各道句管堂上所以句管該道之事也無論年分前後凡係該道民事或私書往復察其緩急或抄錄已例以備顧問則實爲循名責實之道亦有年前已行之例依此擧行之意各各申飭何如上曰依爲之出擧條秉模曰臣於赴公後聞之則昨夜吏兵曹有官敎擧行之事而以書吏爲之云此豈成說乎上曰名以官敎豈可使書吏擧行乎此則司謁誤傳之致當該司謁令攸司科治昨夜擧行之官敎則還收令該曹更爲成出安寶可也履素曰聖敎之下臣竊有憂慨者矣禁令還收之請頃旣有付之三司之敎本事禁令卽爲還收則昨夜處分之還收自在其中矣上曰無論事之大小名曰禁令則爲臣子者莫敢知而故犯卽是臣分之當然況於此事禁令則口傳下敎雖異於絲綸之頒示者而伊時下敎豈可比之於尋常禁令乎然欲開口於此事則實非臣分之所敢出卿勿復言也秉模曰臣於三司合啓有所仰達者矣日前次對後朝紙忽以金鍾秀事姑停書出者大是臺臣之做錯矣上曰大凡臺啓規例改措語則仍爲前啓全篇純是新語而請字以下措語一竝改之則無異新啓所謂封置啓辭還入賜批之啓以本啓言之雖在於第四件而全篇新語跋辭亦改則便是初發之啓當付於三司啓之末端矣末端旣是新啓而金鍾秀事則不過改措語之添入只請放釋之還收而跋辭亦不過前日所請之加等則是前啓也伊日臺臣初不可否於舊啓有無而先擧封置啓辭之事則筵退後忽以姑停書出呼望者萬萬駭然矣益運曰臣之待罪諫長也果以金鍾秀宥還之命還寢事發啓傳啓而伊日三司合啓臣旣未承批旨則金鍾秀事之當爲連啓不啻分明而伊後姑停二字之出於朝紙臣亦不勝駭惑矣鍾秀之前後負犯果何如也畢竟全釋輿情益激爲今日臺閣者焉敢有停啓之擧乎不可以一二臺臣之做錯直歸之於停啓之科第四件五件事當依舊矣上曰第四件五件事之當爲換次云者非爲金鍾秀地也卽爲臺體也其所換次無關於討罪之輕重而新啓之在於前啓之上有損格例李益運之於此看作有所輕重於換次者豈非可笑之甚者乎益運曰新啓本是第四件事出來而亦不過改措語而已則豈可以是而爲新啓乎然則新啓之爲第四件固自如而金鍾秀事當爲第五件矣秉模曰三司合啓事體嚴重而向日賓對合啓時金鍾秀事初不擧論忽於筵退後以姑停書出至頒於朝紙停連俱無所據擧措未免顚錯當該臺臣施以罷職之典雖以政院言之無一言頒之朝紙者亦甚不察當該承旨推考何如上曰可勝言哉莫嚴者臺體以袖裏一片故紙以代百世鈇鉞所關不亦重乎近因設禁之萬不得已臺體未免日卑今若因噎廢食不念扶顚之方是豈設置臺閣之本意也哉若使南海宥還人之舊啓未停則勢將連啓而欲連啓則當在伊日新發合啓之上卽不易之格例生疎所致未及周旋忽於筵退之後書出無於例之姑停其可成說乎卿言甚得體依爲之出擧條上曰諸堂次次奏事可也頤之曰雨後穡事雖未出場視諸春夏間所聞已大損臣曹經費不可不預爲撙節矣定例所載雖有年限物種足可堪用則不必以定例爲拘且各司修繕之役勿論緊漫首尾相續此亦爲耗費之一端有所重處固無可論若不緊急處姑待經費稍裕似合宜至於各司進排之貢契物種必待臣曹之按例許題然後始爲取用自是法例而近來或有初不關由直爲捧用本曹則一從定例前例而會減故無例之用自歸削減畢竟空失害及貢人此後如有此等之弊則該司郞官草記論勘當該下屬移法司重繩事定式分付何如上曰依爲之此後犯者官員草記論罪可也出擧條頤之曰祭官所着冠服勿用私儲竝用官件事今春奉特敎定式自臣曹出給物力使濟監措備進排而若當臘親行之時則應入件數爲二百三十三件該監之進排紛挐多端本曹之策應經費難繼臣取考定例則祭服原數二百十五件內一百四十四件分授各司次次修補以用其餘七十一件出付濟監臨時進排定例之分授各司實出於省弊省費之意今當釐正定式之時宜遵定例施行自備局定其司之豐殘殘司則自臣曹一番製給使之修補以用稍厚衙門自各其司如前措備以用而祭服色品一依濟監工曹件爲之毋得參差事申明定式何如上曰依爲之出擧條頤之曰方物綿紬貿絲於燕市織造入用之故每於翌年使行給價貿來而聞彼中事情則明年方物似有多數需用之慮然則今年預爲周旋然後可免狼狽恒留五起中特加二起以爲預備之地似好下詢大臣處之何如上曰大臣之意何如履素曰來頭事勢不可無留意預備之道矣秉模曰俄與戶判閤外酬酢目下事勢不可不預備矣上曰依爲之出擧條庠曰臣以昨夜摠管官敎事有所陳疏而見阻喉院飭敎繼下故不得不進參賓對而至於成出敎旨之命則有不敢奉行矣上曰卿須商量於孰輕孰重分界可也前此吏兵判旣皆擧行則獨於卿何可曲諒也卽爲就座𡊠等曰鄭妻事上曰不允出擧條𡊠等曰德相事上曰不允出擧條𡊠等曰尙喆事上曰不允出擧條𡊠等曰封置啓辭捧入事上曰不允出擧條𡊠等曰金鍾秀事上曰俄已明其不當爲第五啓而又復如是何也𡊠曰問於伊日臺臣則當爲第五啓云矣上曰第四啓措語旣不用前啓一字請以下又異前啓則此非新啓乎新啓當在末端以此言之金鍾秀事舊啓之已爲停啓豈不分明乎興永曰三司合啓中金鍾秀事不以具書傳啓只擧單抄者其在啓體壞損極矣臣謂大司憲李𡊠從重推考宜矣上曰遞差可也出擧條仍命書榻敎曰大司憲李𡊠遞差上曰大司憲前望單子入之待下批牌招察任出榻敎明浩曰臣等姿性庸陋言議巽軟本不合於淸朝耳目之任而賓對有命召牌儼臨義分是懼蒼黃登筵三司合啓何等體重而及其傳啓之際以致啓語之失次都憲至蒙特敎譴罷之典臣等均是做錯幸逭同罪廉隅所在更何顔面一刻冒據於臺次乎請命遞斥臣等之職上曰勿辭亦勿退待出擧條上曰入侍外玉堂兩司竝許遞出榻敎興永曰一玉堂兩承宣之頃日箚啓卽職分內事也上曰爾所謂職分內事云者禁令則姑置之一邊以其捧入爲職分內事耶伊時禁令果何如也爲人臣子敢欲抛却禁令而更爲發口乎爲臣盡忠乃是職分內事而爾之所言大相反焉寧有如許臣分乎爾則當設鞫嚴問斯速出去興永逬出履素曰渠若知其禁令之如此則豈有如是仰奏之理乎秉模曰渠之所奏全沒知覺似不足責矣上曰一問後可知判金吾出往擧行而推考房承旨同爲出去可也好仁承命退出益運曰玉堂亦一言責之地也上曰李益運無論此事彼事皆欲干涉近日所爲萬萬痛駭拿鞫得情可也仍命書榻敎曰玉堂沈興永設鞫嚴問承旨李益運拿鞫得情秉模曰伊時禁令不敢相傳臣等亦於今番承宣玉堂被罪後始得其詳興永之無知妄作容或無怪矣上曰卿言似然矣渠若眞箇不知而言則容或可恕使之更爲入來渠若曰不知云爾則當分揀矣興永進伏上曰此實人鬼關頭知不知間直奏可也興永曰臣實不知有前日下敎故依有所達者矣上曰設鞫傳敎置之上曰沈興永事可謂善出場矣履素曰俄者李益運之處分誠過中矣臣非謂益運也金鍾秀之負犯豈可遽議於停啓乎上曰左相之事非矣左相之於金鍾秀事胡爲乎齗齗若是也李益運之挺身勦說固有以也而左相之言亦豈出於公心乎金鍾秀非無如何之事而予之至今所賴者猶不無得力於金鍾秀之義理者而左相於予有何報答予於左相亦豈有資益乎金鍾秀之至於近日所處人皆謂之必死而予則曰必不死矣卿於彼何嫌何隙決不當若是左相事慨然慨然履素逬退上曰左相何爲出去乎俄者下敎非謂金鍾秀事而發予方責其言病而登筵初奏專是言病未見其悚蹙之容徒聞其張皇之辭予固已深非之而營救李益運尤其不是處予安得不一言乎秉模曰所奏不善周旋而臣亦不勝悚惶矣命書傳敎曰近來放恣之習太甚日前臺廳擧措亦出於無畏而今日筵席渠敢以不干於渠之事挺身勦說色辭極爲痛惡決不可置之搢紳之列拿鞫輕矣承旨李益運黑山島勿限年定配勿揀赦典上曰予之近來注措意在恢蕩非但爲其百年久菀而已先朝末年多有簡拔聖意蓋有以也予所仰體亶出繼述此意卿等豈不知之而李益運卽所謂自中之高物也其亦不可謂不加任使而近觀益運之所爲渠有何所恃乃敢放恣若是乎極爲痛駭矣命書傳敎曰朕舌莫捫自覺率口一語大觸卿意然登筵初奏傍觀礙聽營救承宣旨意太晦則烏可終默不念君君臣臣之大防乎卿之先退將欲胥命似過矣安心還第事遣史官傳諭上曰都憲雖已遞去三司今旣備員使之入侍傳啓可也明浩允行興永等進伏上曰三司合啓則俄已承批只擧兩司合啓可也明浩等曰啓能事上曰不允出擧條明浩等曰趾賊事上曰不允出擧條明浩等曰夏賊等事上曰不允出擧條明浩等曰國榮事上曰不允出擧條明浩等曰明謙事上曰不允出擧條明浩等曰逆復事上曰不允出擧條明浩等曰時偉宇鎭事上曰不允出擧條明浩等曰柳星漢事上曰不允出擧條明浩等曰九宗事上曰不允出擧條明浩等曰柳師文事上曰不允出擧條明浩曰押班監察呈課前承旨兪漢寧罷職事上曰聞甚駭然令該府捧供可也出擧條明浩曰下諭事上曰依啓出擧條允行曰臣姿品庸下言議巽軟本不合於淸朝耳目之任而頃當見職事在目下義重聲討不待庚牌卽當竭蹶出肅而第初入言地又値齋日全昧格例未及周旋待其翌曉蒼黃詣臺將欲傳啓之際忽被儒臣請罷之論臣之生疎譾劣到此益露以此情踪其何敢晏然於臺次乎請命遞斥臣職上曰似欲一伸依啓出擧條上曰次對先退可也上曰寄齋生四學生如自試所出來使之應講可也寄齋生玄在淡等以次進講訖上曰應製儒生及抄啓文臣分饋酒麪可也命書榻敎曰進御加減逍遙散一貼煎入上曰時限如過卽爲覆帳捧券以入也引儀唱禮畢命退諸臣以次退出